Niemand nog vas ná aanval buite BritsArgieffoto Die polisie is steeds op soek na die ses verdagtes wat ŉ 55-jarige man Vrydagoggend op sy hoewe buite Brits in Noordwes aangeval het. Die man is omstreeks 08:30 deur ses verdagtes op sy hoewe by Mamogalieskraal aangeval, het kol. Adéle Myburgh, polisiewoordvoerder, gesê. Die verdagtes het na die aanval met die man se Toyota Hilux-bakkie op die vlug geslaan en die verdagtes en bakkie is steeds soek. Volgens Myburgh is die man tydens die aanval met ŉ baksteen oor die kop geslaan en het hy ŉ groot wond aan die agterkant van sy kop opgedoen. Hy is daarna vasgebind waarna sy huis geplunder is. Minstens een van die verdagtes was gewapen. Die verdagtes het met ŉ kluis, waarin minstens een vuurwapen was, juweliersware en ŉ selfoon in die bakkie gevlug. Volgens Myburgh het familielede eers later die dag op die man afgekom en hulp ontbied. ŉ Ambulans is na die toneel ontbied sodat die man behandeling kon ontvang.